Yap Thiam Hien
Yap Thiam Hien () iku sawijining pengacara Indonésia katurunan Tionghoa. Dhèwèké ngabdikaké kabèh uripé berjuwang kanggo ngadegaké kaadilan lan hak asasi manungsa (HAM). Jenengé dilestarèkaké minangka jeneng sawijining bebungah sing diwènèhaké marang wong-wong sing duwé jasa gedhé kanggo pangadegan hak asasi manungsa ing Indonésia.

Biografi 
Yap Thiam Hien, sing biyasa diundang "John" déning kanca-kanca raketé, iku anak mbarep saka telung sadulur saka Yap Sin Eng lan Hwan Tjing Nio. Simbah buyuté iku sawijining Luitenant sing migrasi saka provinsi Guangdong ing Tiongkok menyang Bangka, nanging banjur pindhah menyang Acèh. Nalika monopoli opium ing Hindhia Walanda dibusak, kauripan kulawarga Yap lan akèh tokoh masarakat Tionghoa wektu iku mrosot. Ditambah manèh déning kaklèruan invèstasi ing Acèh wujud kebon klapa sing kasunyatané ora mènèhi asil sing nguntungaké. Nalika taun 1920 kalungguhan kulawarga Yap digantèkaké déning kulawarga Han, sing teka saka Jawa Wétan.

Thiam Hien digedhèkaké sajeroning lingkungan pakebunan sing feodalistik banget. Kaanan lingkungan feodalistik iki wis nempa pribadi putuné Kapitan Yap Hun Han iki wiwit cilik asipat ngraman lan sengit marang kabèh wangun penindhesan lan kasewenang-wenangan.

Nalika umur 9 taun, ibu Thiam Hien séda. Dhèwèké lan kaloro adhiné banjur digedhèkaké déning Sato Nakashima, sawijining pawèstri Jepang sing arupakan gundhiké simbahé. Sato kasunyatané duwé peran sing gedhé sajeroning kauripan Thiam Hien, mènèhi kamesran kulawarga sing lumrahé ora tinemu sajeroning kulawarga Tionghoa sarta rasa ètis sing kuwat sing ing tembémburi njiwani kauripan Thiam Hien ing mangsa diwasa.

Yap Sin Eng, bapané Thiam Hien, kasunyatané iku figur sing lemah. Nanging Sin Eng mèlu mbentuk kauripan anak-anaké, amarga dhèwèké mutusaké kanggo njaluk status ukum dipadhakaké (gelijkstelling) karo bangsa Éropah. Iki mungkinaké anak-anaké éntuk pendhidhikan Éropah, sanajan wis kélangan status minangka tokoh masarakat.

Uga delengen 
 Bebungah Yap Thiam Hien

Pranala njaba 

 Biografi Yap Thiam Hien di tokohindonesia.com
 In Memoriam: Yap Thiam Hien, oleh Daniel S. Lev
 Becoming an Orang Indonésia Sejati: The Political Journey of Yap Thiam Hien, oleh Daniel S. Lev

Tionghoa-Indonésia
Pejuwang HAM
Tokoh saka Banda Acèh
Marga Ye
Pratélan tokoh ukum Indonésia
Pahlawan nasional Indonésia
Lair 1913